Twee vas oor renosterhoring | Maroela Media
Twee vas oor renosterhoring
'n Man en vrou is Sondag in KwaZulu-Natal in hegtenis geneem nadat 'n renosterhoring en dele van 'n jaggeweer in hul besit gevind is.
Brig. Vishnu Naidoo, woordvoerder van die polisie, het gesê lede van 'n nasionale taakspan wat saamgestel is om renosterstropery te beveg, was die hele Saterdagnag op soek na die verdagtes se voertuig nadat hulle inligting daaroor ontvang het.
Omstreeks 12:00 Sondag het hulle die voertuig in die Ntambanana-gebied opgemerk. "Die bestuurder, 'n 44-jarige vrou en 'n 33-jarige man van Hazyview in Mpumalanga is in hegtenis geneem. 'n Renosterhoring, dele van 'n jaggeweer en ammunisie is in die voertuig gevind," het Naidoo gesê.
Hy het gesê die twee verdagtes sal vandag in die Ngwelezana-landdroshof verskyn op aanklagte van die onwettige besit van renosterhoring en onwettige besit van ammunisie. Nog 'n bykomende aanklag in verband met die geweeronderdele wat in hul besit gevind is, kan moontlik aanhangig gemaak word.